3. การประกอบธุรกิจของแต่ละสายผลิตภัณฑ์/กลุ่มธุรกิจ

(1) ลักษณะผลิตภัณฑ์หรือบริการ

โรงพยาบาลกรุงธน 1 และ 2 ประกอบธุรกิจบริการด้านการแพทย์แก่ผู้เจ็บป่วยทุกสาขาโรคตลอด
24 ชั่วโมง โดยมีแพทย์เฉพาะโรคให้การรักษา พร้อมเครื่องมือการรักษาและวินิจฉัยโรคที่ทันสมัย

โรงพยาบาลกรุงธน 1
ได้เปิดสถาบันวัฒนธรรมและการแพทย์ตะวันออกขึ้นเพื่อผนวกการรักษาแผนไทยและแผนจีน
สำหรับเป็นทางเลือกให้กับผู้ป่วยที่ประสงค์จะรับการรักษาแผนตะวันออกเช่น
การนวดแผนไทยเพื่อบำบัดรักษา การอบประคบสมุนไพร การทับหม้อเกลือ การฝังเข็ม
การตรวจชีพจร และการออกกำลังกายเพื่อสุขภาพ เช่นการฝึกโยคะ รำชี่กง และ รำไทเก๊ก
เป็นต้น

บริษัทฯ ไม่มีปัจจัยสำคัญที่มีผลกระทบต่อโอกาสหรือข้อจำกัดในการประกอบธุรกิจและไม่ได้รับการส่งเสริมการลงทุน

(2) การตลาดและภาวะแข่งขัน

(ก) นโยบายและลักษณะการตลาด

บริษัทฯ มีนโยบายและลักษณะการตลาดที่ไม่ทำการประชาสัมพันธ์หรือโฆษณาในเชิงโอ้อวดคุณภาพ
โดยยึดมั่นการดำเนินงานภายใต้กรอบของกฎหมายสถานพยาบาลและข้อบังคับของแพทยสภา
โดยบริษัทมุ่งเน้นในการให้บริการที่มีคุณภาพและมาตรฐาน

โรงพยาบาลให้บริการผู้ป่วยแยกเป็นประเภท ผู้ป่วยทั่วไปที่เสียค่าใช้จ่ายเอง
ผู้ป่วยกองทุนประกันสังคมและทดแทนแรงงาน ผู้ป่วยโครงการสุขภาพถ้วนหน้า ผู้ป่วยอุบัติเหตุตาม
พ.ร.บ ประกันภัยยานพาหะนะ ผู้ป่วยที่มีประกันสุขภาพกับบริษัทประกัน
และที่มีข้อตกลงกับหน่วยงานต่างๆ ในช่วง 3 ปีที่ผ่านมา ไม่มีการพึ่งพิงลูกค้ารายใดเกิน 30%
ของรายได้รวม

บริษัทฯ มีช่องทางการจำหน่ายบริการให้ลูกค้า ณ
โรงพยาบาลทั้งสองแห่งและออกไปยังสถานประกอบการที่ต้องการตรวจสุขภาพให้แก่พนักงาน
โดยใช้หน่วยบริการเคลื่อนที่

บริษัทฯ ไม่มีการจำหน่ายบริการในต่างประเทศ

(ข) สภาพการแข่งขันในอุตสาหกรรม

เนื่องจากการบริโภคของลูกค้าได้หันไปใช้ระบบประกันสุขภาพของภาครัฐมากขึ้น
โรงพยาบาลเอกชนต่างๆ จึงมีความจำเป็นที่จะต้องรักษาฐานของลูกค้าไว้ให้ได้มากที่สุด
ถึงแม้ว่าลูกค้าที่เดิมเคยชำระเงินด้วยตนเองยังคงใช้บริการแบบเดิม
รายรับที่เคยได้ก็ไม่ควรเปลี่ยนแปลงไปมากนัก ดังนั้นโรงพยาบาลเอกชนต่างๆ ตระหนักดีว่า
ต้องพัฒนาคุณภาพการให้บริการ เพื่อรักษากลุ่มลูกค้าที่ไม่เลือกใช้ระบบประกัน

สำหรับการแข่งขันกับทางภาครัฐนั้น
ถึงแม้ว่าโรงพยาบาลของรัฐหลายแห่งได้ปรับปรุงสถานที่ให้มีสภาพใกล้เคียงกับโรงพยาบาลเอกชนรวมทั้งการนำระบบ
ISO หรือ HA มาใช้ด้วยก็ตาม
แต่ด้วยนโยบายของรัฐได้บังคับให้โรงพยาบาลของรัฐรับผู้ป่วยในระบบประกันสังคมและประกันสุขภาพถ้วนหน้า
โดยโรงพยาบาลแต่ละแห่งต้องแบกภาระรับผิดชอบสุขภาพของประชาชนเป็นจำนวนมาก
ดังนั้นโดยความต้องการบริการที่ดีกว่า
ประชาชนที่มีฐานะช่วยเหลือตัวเองได้จะยังคงใช้บริการในโรงพยาบาลเอกชนต่อไป

3) การจัดหาผลิตภัณฑ์หรือบริการ

(ก) วัตถุดิบและผู้จำหน่ายวัตถุดิบ

วัตถุดิบที่ใช้ในการรักษาและดำเนินงานสั่งซื้อจากแหล่งผลิตและตัวแทนจำหน่ายในประเทศรวม 162
แห่ง โดยไม่มีการซื้อจากต่างประเทศ ในช่วง 3 ปีที่ผ่านมา
ไม่มีการซื้อสินค้าจากผู้จัดจำหน่ายรายใดเกิน 30% ของยอดซื้อรวม

บริษัทฯ ไม่มีผลกระทบใดในการจัดหาวัตถุดิบ
หากผู้แทนจำหน่ายใดไม่สามารถจัดส่งวัตถุดิบให้ได้ด้วยเหตุผลบางประการ
ผู้แทนจำหน่ายอื่นสามารถจัดส่งของชนิดเดียวกันหรือใกล้เคียงให้แก่ทางโรงพยาบาลได้

(ข) ผลกระทบต่อสิ่งแวดล้อม

กระบวนการผลิตที่กระทบสิ่งแวดล้อมได้แก่ น้ำเสีย และขยะติดเชื้อ
มีการบำบัดและกำจัดตามระเบียบข้อบังคับของกฎหมาย กล่าวคือ

-   ขยะติดเชื้อ

  ขยะประเภทติดเชื้อจากโรงพยาบาล เช่น ชิ้นเนื้อจากการผ่าตัด เข็มและกระบอกฉีดยาที่ใช้แล้ว
  จะมีการแยกเก็บใส่ถุงสีแดงและมีรถเก็บขยะติดเชื้อของ ก.ท.ม.
  มารับไปกำจัดด้วยวิธีที่ต่างจากขยะทั่วไป

-   น้ำเสีย

  ส่วนของเสียจากอาคารของโรงพยาบาลได้ติดตั้งระบบบำบัดน้ำเสียตามข้อกำหนดของกฎหมายและมีการตรวจสอบคุณภาพของน้ำก่อนทิ้งลงสู่ท่อสาธารณะอย่างสม่ำเสมอ

การควบคุมโดยหน่วยงานของรัฐ - มีหน่วยงานหลายแห่งที่เข้ามาตรวจสอบมาตรฐาน
ได้แก่สำนักงานสิ่งแวดล้อมแห่งชาติ กรุงเทพมหานคร
กระทรวงสาธารณสุขและสำนักงานประกันสังคม

การควบคุมโดยหน่วยงานของบริษัทฯ - บริษัทฯ
มีคณะกรรมการควบคุมการติดเชื้อคอยติดตามผลกระทบและกำกับดูแลการปฏิบัติหน้าที่ของพนักงานให้เป็นไปตามกฎระเบียบและข้อบังคับ
และจากผลการปฏิบัติที่ผ่านมาเป็นไปตามกฎหมายที่กำหนด
และไม่เคยรับแจ้งการกระทำความผิดจากหน่วยงานราชการ

(4) งานที่ยังไม่ได้ส่งมอบ

ไม่มี